ग्राम पथरिया की लच्छोबाई का सभी आदर करते थे। उसका पति खेती करता था और बेटा जवान होकर सेना में भर्ती हो गया था। गाँव में सम्मान मिलने का इससे बड़ा कारण और क्या हो सकता है। खासकर इसलिये कि उस समय ‘जय जवान, जय किसान’ के नारे की गूँज सर्वत्र सुनाई पड़ती थी। लोगों को अपने किसानों व जवानों पर गर्व था। भारत के प्रधानमंत्री लाल बहादुर शास्त्री के इन शब्दों ने बता दिया था कि किसानों का पसीना ही हमारे जवानों की रगों में जाकर खून बनकर प्रवाहित होने लगता है।